Det her mener andre studerende på KU

Sebastian Valentin Buch studerer også statskundskab på Københavns Universitet, og han mener, der er plads til alle på studiet.

- Jeg tænker slet ikke over, hvad mine medstuderende stemmer på af parti, eller hvad de har af ideologisk overbevisning. Jeg tror, det er et fåtal, der tænker over de ting, siger han.

Han kan derfor ikke genkende, at nogle studerende bliver udskammet på grund af deres politiske holdninger. I hverdagen fylder det nemlig ikke særlig meget.

- Vi taler ikke om politik. Det gør flertallet ikke. I vores pauser mellem forelæsninger er det alt mulig andet, vi taler om end politik, siger han.

Medstuderende Henrik Brockenhuus-Schack oplever det samme:

- Jeg føler, at der i høj grad er plads til det hele. De mennesker, som smider valgplakater i skraldespanden, er en ret lille gruppe, men meget markante. Det samme er de konservative studerende, som kæmper mod krænkelsespolitikken. Det er to meget små grupper, der kæmper højlydt mod hinanden.

Hvis du har lyst til at dele, hvordan din politiske overbevisning passer med studiet, så skriv til sall@dr.dk.